Document ID: 32011R0834

РЕГЛАМЕНТ (ЕС) № 834/2011 НА КОМИСИЯТА
от 19 август 2011 година
за изменение на приложение I към Регламент (ЕО) № 689/2008 на Европейския парламент и на Съвета относно износа и вноса на опасни химикали
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали (1), и по-специално член 22, параграф 4 от него,
като има предвид, че:
(1)
Регламент (ЕО) № 689/2008 е в изпълнение на Ротердамската конвенция относно процедурата по предварително обосновано съгласие при международната търговия с определени опасни химични вещества и пестициди, подписана на 11 септември 1998 г. и одобрена, от името на Общността, с Решение 2003/106/ЕО на Съвета (2).
(2)
Приложение I към Регламент (ЕО) № 689/2008 следва да бъде изменено, така че да вземе под внимание някои регулаторни действия по отношение на определени химикали, предприети в изпълнение на Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (3), Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (4) и Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикалите, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (5).
(3)
Веществата еталфлуралин, индолилоцетна киселина и тиобенкарб не бяха включени като активни вещества в приложение I към Директива 91/414/ЕИО, вследствие на което използването на въпросните активни вещества като пестициди е забранено и поради това следва да бъдат добавени в списъците с химикали в части 1 и 2 от приложение I към Регламент (ЕО) № 689/2008.
(4)
Веществото гуазатин не беше включено като активно вещество в приложение I към Директива 91/414/ЕИО и също така гуазатинът, изразен като гуазатин триацетат, не беше включен като активно вещество в приложение I, IА или IБ към Директива 98/8/ЕО, вследствие на което използването на гуазатин като пестицид се забранява и поради това той следва да бъде добавен в списъците с химикали в части 1 и 2 от приложение I към Регламент (ЕО) № 689/2008. Добавянето на гуазатин към приложение I беше отменено заради новото заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовната и ускорената процедура за оценка на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (6). Това ново заявление беше оттеглено от заявителя, в резултат на което причината за отменянето на добавянето към приложение I отпадна. Следователно веществото гуазатин следва да бъде добавено в списъка с химикали в части 1 и 2 от приложение I към Регламент (ЕО) № 689/2008.
(5)
Веществото 1,3-дихлоропропен не беше включено като активно вещество в приложение I към Директива 91/414/ЕИО, вследствие на което използването на 1,3-дихлоропропен като пестицид се забранява и поради това той следва да бъде добавен в списъците с химикали в части 1 и 2 от приложение I към Регламент (ЕО) № 689/2008. Добавянето на 1,3-дихлоропропен към част 2 от приложение I беше отменено заради ново заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008. Това ново заявление доведе до решение веществото 1,3-дихлоропропен да не бъде включено като активно вещество в приложение I към Директива 91/414/ЕИО, вследствие на което използването на 1,3-дихлоропропен като пестицид остана забранено и причината за отменянето на добавянето към част 2 от приложение I отпадна. Следователно веществото 1,3-дихлоропропен следва да бъде добавено в списъка с химикали в част 2 от приложение I към Регламент (ЕО) № 689/2008.
(6)
Веществото халоксифоп-P беше включено като активно вещество в приложение I към Директива 91/414/ЕИО, вследствие на което използването на халоксифоп-P като пестицид вече не е забранено. Следователно активното вещество, наричано халоксифоп-R, следва да бъде заличено в част 1 от приложение I към Регламент (ЕО) № 689/2008.
(7)
Приложение I към Регламент (ЕО) № 689/2008 следва да бъде съответно изменено.
(8)
С цел да се предостави достатъчно време на държавите-членки и на промишлеността да вземат необходимите мерки за прилагането на настоящия регламент, неговото прилагане следва да бъде отложено.
(9)
Мерките, предвидени в настоящия регламент, са в съответствие със становището на комитета, създаден по силата на член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 689/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 октомври 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 август 2011 година.

Labels: 3
6